

**Årsmøtesak 6**

**Forslag vedrørende registrering av greenfeespillere**

**Forslag fremmet av Tor Berge:**

Det gjennomføres et system med:

1. Egen gjestebok til greenfee spillere som er nummerert og med plass til e-mail adressen til spilleren. (Dato/nummer/navn/hcp/hjemmeklubb/e-mail).
2. Billett til å ha på golfbagen som er nummerert i forhold til gjesteboka.

Forslaget er begrunnet med at det

* gir grunnlag for markedsføring overfor alle som har besøkt banen
* er en fin måte å ha en viss kontroll på betalende gjester
* er et greit bevis for gjesten
* vil være lett for klubben å se antall gjestespillere i løpet av sesongen og gi statistikkgrunnlag som bl.a. kan brukes overfor sponsorer

**Styrets merknader:**

*Styret er helt enig i både markedsførings- og kontrollmotivet som ligger til grunn for forslaget.*

*Særlig vil styret legge vekt på viktigheten av å skaffe klubben en størst mulig markedsføringsflate via e-post – og på å kunne lage best mulig dokumentasjon av trafikken på banen.*

*Det skal også være mulig å kontrollere om det foregår urettmessig spill på banen, men dette anser ikke styret for å være et nevneverdig problem for klubben. I tilfelle skjer det mest sannsynlig på tidspunkt da det likevel ikke er personell til å utøve kontroll.*

*Sikreste betalingsdokumentasjon vil forøvrig være den daterte kvittering som betalende spillere uansett får fra proshop/bankterminal før runden.*

**Styret tilrår derfor at Valdres Golfklubb:**

1. Innfører et system med egen gjestebok for greenfee-spillere i samsvar med forslaget fra Tor Berge.
2. Sikrer tydelig nok informasjon til slike spillere om at kvittering for betalt greenfee alltid må medbringes for mulig kontroll.

**Forslag til vedtak:**

*Årsmøtet slutter seg til styrets tilråding.*